Dawn huma tip ta' pastini tal-lewż li jridu joqogħdu għal żmien twil qabel jissajru. Dan għax iridu jinxfu qabel iddaħħalhom fil-forn biex ma jitilfux il-forma tagħhom waqt is-sajran. Il-forn irid ikun sħun ħafna ħalli huma kemm jieħdu dak il-kulur dehbi sabiħ u mhux jinxfu bħall-pastini tal-lewż li nagħmlu s-soltu. Ġeneralment, jisservew wara l-ikel mal-kafè. Jekk tagħmilhom għal żmien il-Milied, tista' tpoġġihom ġo kaxxi żgħar u tagħtihom bħala rigal. 240g lewż mitħun (intrita pura) 2 abjad tal-bajd qoxra ta' lumija maħkuka ftit essenza tal-lewż Ixgħel il-forn 250 0 C, gass numru 8-9. IMPORTANTI ĦAFNA: Il-forn għandu jinxtegħel NOFS SIEGĦA qabel taħmi l-pastini. Iksi l-qiegħ ta' pjanċa tal-forn b'karta tal-forn. Qiegħed l-ingredjenti kollha ġo skutella u ħaddimhom sakemm it-taħlita ssir qisha għaġina lixxa. Qis li meta tkun qed iżżid l-essenza tal-lewż, tagħmel biss FTIT qtar għax inkella l-pastini jiġu morri. Aqsam din l-għaġina fi blalen żgħar u agħfas kull ballun ftit 'l isfel. Jekk trid tista' tagħtihom forom differenti: ċatti, tawwalin jew tondi. Ħalli l-pastini joqogħdu għal mhux anqas minn 6 sigħat. L-aħjar hu li tħallihom jistrieħu tul lejl sħiħ. Aħmi ġol-forn jaħraq għal madwar 3-4 minuti jew sakemm jiħmaru ftit. Tħallihomx jiħmaru ħafna. Meta jsiru, tista' troxx ftit icing sugar fuqhom. Inkella iksihom biċ-ċikkulata mdewba. IMPORTANTI : Agħmel attenzjoni kbira waqt is-sajran. Il-pastini jridu jsiru biss minn barra filwaqt li jibqgħu rotob minn ġewwa. Jekk taħseb li l-pastini għadhom ma sarux meta toħroġhom mill-forn, tkomplix issajjarhom. Inkella tant jibbiesu li ma jkunux jistgħu jittieklu.